Diari Oficial de la Generalitat Valenciana


Sumari del DOGV 5786, del 17-06-2008 (2008/7472)

DECRET 87/2008, de 13 de juny, del Consell, pel qual s'establixen els premis Salut i Societat 2008, que atorga la Conselleria de Sanitat, de la Generalitat.
------------------------------------------------------------------------------------------------------------------------------------------------------------

### Dades del document

Número de DOGV
:   5786

Data del DOGV
:   17-06-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/7472


Data del document
:   13-06-2008

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * personal d'investigació
    * professió sanitària
    * empresa
    * premi cultural
    * establiment hospitalari
    * centre mèdic
    * política sanitària
    * associació
    * distinció honorífica
    * salut pública

DECRET 87/2008, de 13 de juny, del Consell, pel qual s'establixen els premis Salut i Societat 2008, que atorga la Conselleria de Sanitat, de la Generalitat. [2008/7472]  
Segons que preveu l'article 43 de la Constitució Espanyola, en l'àmbit territorial de la Comunitat Valenciana correspon als poders públics valencians fer efectiu el dret dels ciutadans a la protecció de la salut. Per a això, la Generalitat impulsa actuacions dins del marc competencial que li atribuïxen l'article 148 de la Constitució, els articles 49 i 54 de l'Estatut d'Autonomia de la Comunitat Valenciana, i l'article 41 de la Llei 14/1986, de 25 d'abril, General de Sanitat.  
Cal destacar l'article 2.3 de la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, que, a fi d'incidir en les causes socials que alteren l'estat de salut de la població, atribuïx al Consell el foment d'objectius comú, garantint la fluïdesa i continuïtat dels servicis sanitaris i sociosanitaris prestats als ciutadans valencians. Així mateix, l'article 4 establix, entre les competències de la conselleria de Sanitat, la vigilància, supervisió i avaluació de les activitats del sistema sanitari valencià i la seua adequació al Pla de Salut de la Comunitat Valenciana.  
En este àmbit d'actuacions, es considera essencial el reconeixement públic del treball realitzat per professionals i institucions sanitàries, amb l'objecte de reforçar, consolidar i estimular un sistema sanitari d'acord amb una societat avançada, sòlid i compromés, que permeta exercir la solidaritat, l'accés als beneficis de la sanitat i fer arribar els avanços de les ciències de la salut a tots els ciutadans.  
Amb este fi, des de l'any 2006, la Generalitat atorga, amb caràcter anual, els premis Salut i Societat, guardons la finalitat dels quals és conferir un reconeixement institucional a les actuacions, iniciatives i trajectòries de professionals i entitats destacades dins del sistema sanitari valencià en les seues diferents facetes i s'estima convenient fer-ne una nova edició en el present exercici.  
D'acord amb les edicions anteriors i fent ús de l'article 33.2 de la Llei del Consell, segons el qual adoptaran la forma de decret del Consell els actes singulars emanats del Consell quan així ho dispose este, es considera oportú que els premis Salut i Societat es regulen mitjançant un decret, per tal que obtinguen la rellevància i impacte apropiats.   
Per tot això, de conformitat amb el que establix l'article 28.c) de la Llei del Consell, a proposta del conseller de Sanitat i amb la deliberació prèvia del Consell, en la reunió del dia 13 de juny de 2008,  
DECRETE  
Article 1  
S'establix l'edició anual dels premis Salut i Societat 2008, amb la finalitat de reconéixer les actuacions, iniciatives i trajectòries de professionals i entitats destacades dins del sistema sanitari valencià. Les bases que regixen l'edició dels premis figuren com a annex d'este decret.  
Article 2  
Els premis Salut i Societat 2008 comprenen les categories i modalitats següents:  
a) Premi Excel·lència, modalitat Atenció Especialitzada.  
b) Premi Excel·lència, modalitat Atenció Primària.  
c) Premi Investigació i Salut.  
d) Premi Trajectòria Professional.  
e) Premi Activitat Mèdica.  
f) Premi Activitat d'Infermeria.  
g) Premi Activitat Farmacèutica.  
h) Premi Empresa i Salut.  
i) Premi Compromís Social.  
Article 3  
Els premis consistiran en una escultura commemorativa i un diploma acreditatiu, firmat pel president de la Generalitat, que s'entregaran amb la deguda solemnitat en un acte públic, del qual es donarà l'oportuna difusió i al qual se citarà els professionals, representants del servici, centre de salut i associacions guardonats i la resta de destinataris dels premis.  
DISPOSICIONS FINALS  
Primera  
S'autoritza la conselleria de Sanitat perquè, en l'àmbit de les seues competències, adopte les mesures necessàries per a l'execució del present decret.  
Segona  
El present decret tindrà efectes des de l'endemà de la publicació en el Diari Oficial de la Comunitat Valenciana.  
València, 13 de juny de 2008  
El president de la Generalitat,  
FRANCISCO CAMPS ORTIZ  
El conseller de Sanitat,  
MANUEL CERVERA TAULET  
ANNEX I  
Bases  
Primera. Objecte  
Els premis Salut i Societat 2008 tenen com a objecte premiar, reconéixer i difondre públicament el treball que fan les institucions sanitàries públiques, els professionals, les empreses i les organitzacions socials en l'àmbit de la salut.  
Segona. Àmbit d'aplicació  
Els premis Salut i Societat 2008 només poden ser atorgats als servicis hospitalaris, centres de salut, centres de salut pública, professionals i empreses que fan el seu treball en la sanitat pública de la Comunitat Valenciana, així com a les associacions de malalts que fan la seua activitat en el mateix àmbit territorial.  
Tercera. Categories i modalitats dels premis  
S'establixen les següents modalitats de premis:  
a) Premi Excel·lència, modalitat Atenció Especialitzada, que s'atorga a un servici hospitalari de la Comunitat Valenciana pel treball fet.  
b) Premi Excel·lència, modalitat Atenció Primària, que s'atorga a un centre de salut de la Comunitat Valenciana pel treball fet.  
c) Premi Investigació i Salut, que s'atorga a un/a investigador/a o grup d'investigadors de la Comunitat Valenciana.  
d) Premi Trajectòria Professional, que recau sobre un/a professional del sistema valencià de salut, jubilat/da o en actiu, que haja acumulat importants mèrits durant la seua dilatada trajectòria professional.  
e) Premi Activitat Mèdica, que recau sobre un/a metge del sistema valencià de salut que s'haja destacat de manera rellevant en l'exercici de la professió.  
f) Premi Activitat d'Infermeria, que recau sobre un/a infermer/a del sistema valencià de salut que s'haja destacat de manera rellevant en l'exercici de la professió.  
g) Premi Activitat Farmacèutica, que recau sobre un/a farmacèutic/a que s'haja destacat de manera rellevant en l'exercici de la professió.  
h) Premi Empresa i Salut, que s'atorga a l'empresa que preste servicis o subministre productes en l'àmbit de la sanitat valenciana i s'haja distingit per com fa la seua activitat.  
i) Premi Compromís Social, que s'atorga a una associació de malalts de la Comunitat Valenciana que s'haja distingit pel seu treball.  
Quarta. Propostes   
1. Poden presentar propostes raonades de candidats:  
a) Per als premis Excel·lència i Trajectòria Professional, els/les directors/es d'hospitals, els/les directors/es d'Atenció Primària i els/les directors/es dels centres de Salut Pública. Cada director/a d'hospital, Atenció Primària o Salut Pública només pot fer una proposta per a cada premi.  
b) Per al premi Compromís Social, la Direcció General de Qualitat i Atenció al Pa-cient, de l'Agència Valenciana de Salut, que proposarà tres associacions de malalts.  
c) Per als premis Activitat Mèdica i Activitat d'Infermeria, la Direcció General d'Assistència Sanitària, de l'Agència Valenciana de Salut, que proposarà tres candidats per a cada categoria.  
d) Per al premi Activitat Farmacèutica, la Direcció General de Farmàcia i Productes Farmacèutics, de l'Agència Valenciana de Salut, que proposarà tres candidats.  
e) Per al premi Investigació i Salut, la Direcció General d'Ordenació, Avaluació i Investigació Sanitària, de la conselleria de Sanitat, que farà tres propostes.  
f) Per al premi Empresa i Salut, la Direcció General de Recursos Econòmics, de la conselleria de Sanitat, que farà tres propostes.  
2. Les propostes han d'elaborar-se seguint el formulari de l'annex II amb indicació de:   
a) La direcció general, hospital, departament de salut o direcció de Salut Pública que fa la proposta.  
b) El nom del servici, centre de salut o centre de salut pública, persona, associació o empresa que es proposa.  
c) Els integrants de l'equip de treball.  
d) La descripció de l'activitat exercida.  
e) L'avaluació de l'activitat.  
Cinquena. Lloc i termini de presentació  
1. Les propostes es dirigiran al/a la subsecretari/ària de la conselleria de Sanitat i es presentaran en el registre general de la mateixa conselleria, en el carrer Misser Mascó, núm. 31, de Valencia, en els seus servicis territorials, sitis a Alacant (c/ Girona, 26. 03811), Castelló (c/ Hort dels Corders,12. 12936) i Valencia (Gran Via de Ferran el Catòlic, 74. 46475), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini de presentació de propostes per a les diferents modalitats de premis serà d'un mes, comptat a partir de l'endemà al de la publicació del present decret en el Diari Oficial de la Comunitat Valenciana.  
Sisena. Jurat  
1. Es constituirà un jurat, que avaluarà les propostes i elevarà al/a la conseller/a de Sanitat la relació de candidats seleccionats, sense perjuí que puga declarar desertes una o diverses categories de premis.  
2. El jurat ha d'estar compost pels membres següents:  
a) President/a:  
- El/la conseller/a de Sanitat.  
b) Vicepresidents/es:  
- El/la secretari/ària autonòmic/a de Sanitat.  
- El/la subsecretari/ària de la conselleria de Sanitat.  
c) Secretari/a:  
- El/la director/a de l'Escola Valenciana d'Estudis de la Salut.  
d) Vocals:  
- El/la director/a general de Recursos Econòmics, de la conselleria de Sanitat.  
- El/la director/a general d'Ordenació, Avaluació i Investigació Sanitària, de la conselleria de Sanitat.  
- El/la director/a general de Salut Pública, de la conselleria de Sanitat.  
- El/la director/a general d'Assistència Sanitària, de l'Agència Valenciana de Salut.  
- El/la director/a general de Qualitat i Atenció al Pacient, de l'Agència Valenciana de Salut.  
- El/la director/a general de Farmàcia i Productes Sanitaris, de l'Agència Valenciana de Salut.  
- El/la president/a del Consell de Col·legis Mèdics Valencians.  
- Un/a representant proposat/da pels col·legis de farmacèutics de la Comunitat Valenciana.  
- El/la president/a del Consell d'Infermeria de la Comunitat Valenciana.  
- El/la degà/na de la Facultat de Medicina de la Universitat de València.  
- El/la president/a de la Reial Acadèmia de Medicina de la Comunitat Valenciana.  
El jurat pot sol·licitar l'assessorament dels professionals que considere oportú per a completar la valoració de les propostes presentades.  
3. El funcionament del jurat s'ajustarà al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Setena. Resolució   
La concessió dels premis es fa mitjançant una resolució del/de la conseller/a de Sanitat, amb la proposta prèvia del jurat, i es publica en el Diari Oficial de la Comunitat Valenciana.  
ANNEX II  
Formulari  
- Dades identificatives de l'òrgan que proposa:  
- Dades identificatives del servici, centre, persona, associació o empresa proposada:  
- Dades de la/les persona/es proposada/es  
Cognoms:  
Nom:  
Categoria professional:  
Especialitat:  
Cognoms:  
Nom:  
Categoria professional:  
Especialitat:  
Cognoms:  
Nom:  
Categoria professional:  
Especialitat:  
Cognoms:  
Nom:  
Categoria professional:  
Especialitat:  
Cognoms:  
Nom:  
Categoria professional:  
Especialitat:  
- Descripció de l'activitat per la qual es fa la proposta del premi:  
- Dades sobre l'avaluació de l'activitat proposada: